**МОНГОЛ УЛСЫН ИХ ХУРЛЫН 2021 ОНЫ НАМРЫН ЭЭЛЖИТ ЧУУЛГАНЫ**

 **ИННОВАЦ, ЦАХИМ БОДЛОГЫН БАЙНГЫН ХОРООНЫ**

**10 ДУГААР САРЫН 26-НЫ ӨДӨР /МЯГМАР ГАРАГ/-ИЙН**

**ХУРАЛДААНЫ ТОВЬЁГ**

|  |  |  |
| --- | --- | --- |
| **№** | **Баримтын агуулга** | **Хуудас** |
| **1.** | **Хуралдааны товч тэмдэглэл:**  |  1-2 |
| **2.** | **Хуралдааны дэлгэрэнгүй тэмдэглэл** |  3-17 |
|  | 1.**Монгол Улсын 2022 оны төсвийн тухай, Нийгмийн даатгалын сангийн 2022 оны төсвийн тухай, Эрүүл мэндийн даатгалын сангийн 2022 оны төсвийн тухай, Ирээдүйн өв сангийн 2022 оны төсвийн тухай хуулийн төслүүд** /Засгийн газар 2021.09.30-ны өдөр өргөн мэдүүлсэн, **хоёр дахь хэлэлцүүлэг**, санал, дүгнэлтээ Төсвийн байнгын хороонд хүргүүлнэ/ |  3-17 |

***Монгол Улсын Их Хурлын 2021 оны намрын ээлжит чуулганы***

***Инновац, цахим бодлогын байнгын хорооны***

***10 дугаар сарын 26-ны өдөр /Мягмар гараг/-ийн***

***хуралдааны товч тэмдэглэл***

Инновац, цахим бодлогын байнгын хорооны дарга Н.Учрал ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 12 гишүүнээс 7 гишүүн хүрэлцэн ирж, 58.3 хувийн ирцтэйгээр хуралдаан 16 цаг 25 минутад Төрийн ордны “Жанжин Д.Сүхбаатар” танхимд эхлэв.*

*Чөлөөтэй: Г.Амартүвшин, Х.Ганхуяг, Т.Доржханд, Ц.Идэрбат.*

***Нэг.Монгол Улсын 2022 оны төсвийн тухай, Нийгмийн даатгалын сангийн 2022 оны төсвийн тухай, Эрүүл мэндийн даатгалын сангийн 2022 оны төсвийн тухай, Ирээдүйн өв сангийн 2022 оны төсвийн тухай хуулийн төслүүд*** */Засгийн газар 2021.09.30-ны өдөр өргөн мэдүүлсэн,* ***хоёр дахь хэлэлцүүлэг****, санал, дүгнэлтээ Төсвийн байнгын хороонд хүргүүлнэ/*

Хэлэлцэж буй асуудалтай холбогдуулан Улсын Их Хурлын гишүүн, Сангийн сайд Б.Жавхлан, Улсын Их Хурлын гишүүн, Боловсрол, шинжлэх ухааны сайд Л.Энх-Амгалан, Сангийн дэд сайд С.Мөнгөнчимэг, Монгол Улсын Ерөнхий аудитор Д.Занданбат, мөн газрын Аудитын нэгдүгээр газрын захирал, тэргүүлэх аудитор Ц.Энхжавхлан, Аудитын хоёрдугаар газрын захирал, тэргүүлэх аудитор Ц.Наранчимэг, Аудитын нэгдүгээр газрын ахлах аудитор Б.Хишигтогтох, Сангийн яамны Эдийн засгийн бодлогын газрын дарга Г.Батхүрэл, мөн яамны Төсвийн хөрөнгө оруулалтын газрын дарга Г.Түвдэндорж, Хөгжлийн санхүүжилтийн газрын дарга И.Батхүү, Төсвийн нэгтгэлийн хэлтсийн дарга Г.Золбоо, Төсвийн зарлагын хэлтсийн дарга М.Санжаадорж, Төсвийн орлогын хэлтсийн дарга Б.Тэлмүүн, Санхүүгийн хөрөнгө удирдлагын хэлтсийн дарга С.Тулга, Боловсрол, шинжлэх ухааны яамны Санхүү, хөрөнгө оруулалтын газрын дарга О.Хуягцогт, мөн яамны Санхүүгийн хэлтсийн дарга А.Мөнх-Оргил, Цахим бодлого, статистикийн хэлтсийн дарга Ю.Алтантуяа, Шинжлэх ухаан, инновацын бодлого, хэрэгжилтийг зохицуулах газрын дарга Д.Баттогтох, Шинжлэх ухаан технологийн сангийн захирал Д.Одгэрэл, Улсын бүртгэлийн ерөнхий газрын дарга Д.Дэлгэрсайхан, мөн газрын Мэдээллийн технологийн газрын дарга П.Нэргүй, Харилцаа холбоо, мэдээллийн технологийн газрын Төрийн захиргааны удирдлагын газрын дарга Д.Жавхлан, “Гааль, татвар, санхүүгийн мэдээллийн технологийн төв” УТҮГ-ын дарга Т.Батбилэг, “Боловсролын мэдээллийн технологийн төв” УТҮГ-ын Систем хөгжүүлэлтийн хэлтсийн дарга Л.Эрдэнэсувд, мөн төвийн Эрдэмнет сүлжээний хэлтсийн дарга Ж.Нанжиджамц, Цахим хөгжлийн үндэсний хорооны Ажлын албаны дарга С.Тэнгис, Бүх нийтийн үйлчилгээний үүргийн сангийн дарга Д.Батбаяр, “Үндэсний дата төв” УТҮГ-ын захирал М.Баттулга, дэд захирал Я.Пүрэвбат нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Б.Баярсайхан, мөн газрын Байнгын хорооны асуудал хариуцсан хэлтсийн даргын албан үүргийг түр орлон гүйцэтгэгч Ц.Батбаатар, мөн хэлтсийн Инновац, цахим бодлогын байнгын хороо хариуцсан ахлах зөвлөх П.Батбаатар, референт Б.Золбоо, Хяналт шалгалт, үнэлгээний газрын Төсвийн хяналт, шинжилгээний хэлтсийн референт Д.Гэрэлт-Од нар байлцав.

Төсвийн төслийн танилцуулгыг Сангийн сайд Б.Жавхлан, Монгол Улсын 2022 оны төсвийн төслийн талаарх аудитын дүгнэлтийг Монгол Улсын Ерөнхий аудитор Д.Занданбат нар танилцуулав.

Танилцуулга болон аудитын дүгнэлттэй холбогдуулан Улсын Их Хурлын гишүүн Ч.Ундрам, Н.Учрал нарын тавьсан асуултад Сангийн сайд Б.Жавхлан, Боловсрол, шинжлэх ухааны сайд Л.Энх-Амгалан,Харилцаа холбоо, мэдээллийн технологийн газрын Төрийн захиргааны удирдлагын газрын дарга Д.Жавхлан, Бүх нийтийн үйлчилгээний үүргийн сангийн дарга Д.Батбаяр, Улсын бүртгэлийн ерөнхий газрын дарга Д.Дэлгэрсайхан, “Үндэсний дата төв” УТҮГ-ын захирал М.Баттулга нар хариулж, тайлбар хийв.

Байнгын хорооноос гарах санал, дүгнэлтийг Улсын Их Хурлын гишүүн Ч.Ундрам Төсвийн байнгын хорооны хуралдаанд танилцуулахаар тогтов.

*Хуралдаан 55 минут үргэлжилж, 12 гишүүнээс 8 гишүүн хүрэлцэн ирж, 66.7 хувийн ирцтэйгээр 17 цаг 20 минутад өндөрлөв.*

**Тэмдэглэлтэй танилцсан:**

ИННОВАЦ, ЦАХИМ

БОДЛОГЫН БАЙНГЫН

ХОРООНЫ ДАРГА Н.УЧРАЛ

**Тэмдэглэл хөтөлсөн:**

 ХУРАЛДААНЫ ТЭМДЭГЛЭЛ

 ХӨТЛӨХ АЛБАНЫ

 ШИНЖЭЭЧ Э.СУВД-ЭРДЭНЭ

**МОНГОЛ УЛСЫН ИХ ХУРЛЫН 2021 ОНЫ НАМРЫН ЭЭЛЖИТ ЧУУЛГАНЫ**

**ИННОВАЦ, ЦАХИМ БОДЛОГЫН БАЙНГЫН ХОРООНЫ**

**10 ДУГААР САРЫН 26-НЫ ӨДӨР /МЯГМАР ГАРАГ/-ИЙН**

**ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Н.Учрал:** Байнгын хорооны эрхэм гишүүдийн энэ өдрийн амар амгаланг айлтгая. Инновац, цахим бодлогын байнгын хорооны 10дугаар сарын 26-ны өдрийн хуралдааны ирц бүрдсэн тул хуралдааныг эхэлье. Хуралдаанд хүрэлцэн ирсэн гишүүдийг танилцуулъя. 23 дугаар тойрог Бат-Амгалан гишүүн, 12 дугаар тойрог Ганибал гишүүн, 3 дугаар тойрог Ундрам гишүүн, 7 дугаар тойрог Сэргэлэн гишүүн, 23 дугаар тойрог Чинбүрэн гишүүн, 28 дугаар тойрог Батшугар гишүүн нар хүрэлцэн ирсэн байна. Доржханд гишүүн, Идэрбат гишүүн нар чөлөөтэй байна. Ирц 58,3 хувьтай байна.Ингээд хуралдааны ирцийг танилцуулж дууслаа. Хуралдаан эхэлснийг мэдэгдье.

Байнгын хорооны хуралдаанаар хэлэлцэх асуудлыг та бүхэндээ танилцуулъя.

Нэг.Монгол улсын 2022 оны төсвийн тухай, нийгмийн даатгалын сангийн 2022 оны төсвийн тухай, эрүүл мэндийн даатгалын сангийн 2022 оны төсвийн тухай, Ирээдүйн өв сангийн 2022 оны төсвийн тухай хуулийн төслийг хэлэлцэнэ. Төслийн 2 дахь хэлэлцүүлэг.

Хэлэлцэх асуудалтай холбоотой саналтай гишүүд байна уу. Саналтай гишүүд байхгүй байна.

Хэлэлцэх асуудалд оръё. Монгол Улсын 2022 оны төсвийн тухай, Нийгмийн даатгалын сангийн төсвийн тухай, эрүүл мэндийн даатгалын сангийн, ирээдүйн өв сангийн 2022 оны төсвийн тухай хуулийн төслийн 2 дахь хэлэлцүүлгийг хийе.

Төслийн тухай танилцуулгыг Сангийн сайд, Улсын Их Хурлын гишүүн Жавхлан танилцуулна. Жавхлан сайд.

**Б.Жавхлан:** Баярлалаа. Байнгын хорооны дарга, эрхэм гишүүд ээ,

Монгол Улсын Засгийн газраас Монгол Улсын 2022 оны төсвийн тухай, Нийгмийн даатгалын сангийн 2022 оны төсвийн тухай, Эрүүл мэндийн даатгалын сангийн 2022 оны төсвийн тухай, Ирээдүйн өв сангийн 2022 оны төсвийн тухай хуулийн төслүүдийг 2021 оны 9 дүгээр сарын 30-ны өдөр Улсын Их Хуралд өргөн мэдүүлсэн билээ.

Дэлхий нийтийг хамарсан Коронавируст халдварын цар тахал 2020 онд дэлхийн эдийн засаг 5.3 хувь, манай улсын эдийн засаг 4.6 хувиар тус тус агшиж, төсөв санхүүгийн хүнд он жилүүд өнгөрлөө. Харин Монгол Улсын Засгийн газар өөрийн боломжит бүх нөөцийг дайчилж, иргэдийнхээ эрүүл мэнд, орлогыг хамгаалах аж ахуйн нэгжүүдийг дэмжих, эдийн засгийг идэвхжүүлэх арга хэмжээг цаг алдалгүй хэрэгжүүлсний үр дүнд эдийн засгийн өсөлт энэ оны эхний 6 сарын байдлаар 6.3 хувь, жилийн эцсээр 4.1 хувьд хүрэхээр хүлээгдэж байна.

 Засгийн газар ирэх оны төсвийн төслийг хөдөлмөр бүтээмжийн өсөлтийг дэмжихэд чиглүүллээ. Энэ хүрээнд худалдаа, бизнесийг хөнгөвчлөх, дэд бүтцийн хөрөнгө оруулалтыг нэмэгдүүлэх зэргээр экспортын хэмжээг өсгөж, хөгжлийн томоохон төслүүдийг эхлүүлэх замаар ажлын байр, бүтээмжийг нэмэгдүүлэх томоохон зорилтуудыг тавилаа.

Монгол Улсын Засгийн газар 2018 оноос дахин ил тод, үр ашигтай төсвийн бодлого хэрэгжүүлж ирсэн. Төсөв, санхүүгийн орчныг эрүүлжүүлж, сахилга батыг чангатгахад үр дүнгээ өгч ирсэн ба тус арга хэмжээг цаашид идэвхжүүлж 2022 оноос цахим үндэстэн байгуулах ажлаа илүү далайцтай өрнүүлнэ. Тухайлбал, бүх шатны төрийн байгууллагын сургалт, семинар, хурал зөвлөгөөн зохион байгуулах, албан хаагчийг мэргэшүүлэх арга хэмжээг цахимаар зохион байгуулах, Улсын бүртгэлийн үйл ажиллагаанд цахим гарын үсэг нэвтрүүлж, банк, даатгал, нотариат, тусгай зөвшөөрөл, хөрөнгө болон эрх өмчлөх, эзэмших, ашиглах, шилжүүлэх, сунгах зэрэг үйлчилгээнд ашиглах зэрэг нь иргэдэд төрийн үйлчилгээг шуурхай, хүнд сурталгүй хүргэх боломжийг бий болгохоос гадна авто замын түгжрэлийг буурлах өндөр ач холбогдолтой юм.

Дээрх ажлын хүрээнд төрийн үйлчилгээ болон төрийн байгууллагын үйл ажиллагааг цахимжуулах арга хэмжээг нэгдсэн бодлого, удирдлагаар хангах зорилгоор Цахим хөгжил, харилцаа холбооны яам байгуулна. Түүнчлэн гаалийн үйлчилгээ, хяналт шалгалтыг цахимжуулах орчин үеийн дэвшилтэт технологи бүхий тоног төхөөрөмж ашиглан хүний оролцоог бууруулж, иргэд, аж ахуй нэгжийн гадаад худалдаанд зарцуулах цаг, зардлыг хэмнэнэ.

 Дээрх төсвийн бодлогын арга хэмжээний үр дүнд Монгол Улсын 2022 оны нэгдсэн төсвийн нийт орлого 16.4 их наяд төгрөг, нэгдсэн төсвийн нийт зарлага 18.2 их наяд төгрөг, төсвийн тэнцвэржүүлсэн алдагдал 2.4 их наяд төгрөг буюу дотоодын нийт бүтээгдэхүүний 5.1 хувьд хүрч, эдийн засаг 5 хувиар өсөхөөр төсөөлж байна.

Байнгын хорооны дарга, эрхэм гишүүдээ,

Монгол Улсын Засгийн газраас боловсруулж, Улсын Их Хуралд өргөн мэдүүлсэн Монгол Улсын 2022 оны төсвийн тухай, Нийгмийн даатгалын сангийн 2022 оны төсвийн тухай, Эрүүл мэндийн даатгалын сангийн 2022 оны төсвийн тухай, Ирээдүйн өв сангийн 2022 оны төсвийн тухай хуулийн төслүүдийг хэлэлцэн шийдвэрлэж өгөхийг хүсье.

Анхаарал тавьсанд баярлалаа.

**Н.Учрал:** Жавхлан сайдад баярлалаа. Монгол 2022 оны төсвийн төсөлд хийсэн Аудитын дүгнэлтийн талаарх танилцуулгыг Монгол Улсын Ерөнхий аудитор Доржсүрэнгийн Занданбат хийнэ. 6 дугаар микрофон.

**Д.Занданбат:** Байнгын хорооны дарга, Улсын Их Хурлын эрхэм гишүүд ээ,

Төрийн аудитын тухай хуулийн 6 дугаар зүйлийн 6.3.2 дахь бүрэн эрхийг хэрэгжүүлж, Төсвийн тухай хуулийн 8 дугаар зүйлийн 8.4.7-д заасан ёсоор Улсын Их Хуралд хүргүүлсэн Монгол Улсын 2022 оны нэгдсэн төсвийн төслийн талаарх аудитын дүгнэлтийг та бүхэнд танилцуулъя.

 Төсвийн төслийн талаарх аудитын дүгнэлт гаргахдаа төрийн аудитын стандартыг баримталж, төсвийн орлого нэмэгдүүлэх, төсвийн зарлагыг бууруулах, төсвийн санхүүжилтийн үр ашгийг дээшлүүлэхэд анхаарснаар Улсын Их Хуралд төсвийн орлогоо нэмэгдүүлэх 2 асуудлыг толилуулж, Засгийн газарт төсвийн санхүүжилтийн үр ашгийг нэмэгдүүлэх 5 зөвлөмж өглөө.

Үндэсний аудитын газар нь аудитын явцад цуглуулсан нотлох зүйлс, аудитын дүнд үндэслэн дараах дүгнэлтийг гаргалаа.

Аудитын дүгнэлт 6.3. Төсвийн төлөвлөлтийг дунд хугацааны хөгжлийн бодлогод нийцсэн нотолгоо, үр дүнд суурилан хийх ажлыг төлөвшүүлэх шаардлагатай байна. Тухайлбал төсвийн ерөнхийлөн захирагчдын 2022 онд хэрэгжүүлэх зарим хөтөлбөр, үр дүнгийн үзүүлэлтүүд нь Засгийн газрын 2020-2024 оны үйл ажиллагааны хөтөлбөр, хөгжлийн бодлогын баримт бичигтэй уялдахгүй, салбарын үйл ажиллагааны үр дүнг бүрэн бодитой илэрхийлэхгүй байна.

Аудитын дүгнэлт 6.6. Засгийн газраас дэвшүүлсэн төсвийн хэмнэлтийн бодлогод нийцүүлэн төрийн захиргааны байгууллагуудын автомашины хэрэглээг төр, хувийн хэвшлийн түншлэлээр хэрэгжүүлж, төсвийн үр ашгийг нэмэгдүүлэх боломж байна. Аудитаар төсвийн төсөлд тусгасан зардал хэмнэх зорилтын хүрээнд Монгол Улсын Засгийн газрын 2015 оны 184 дүгээр тогтоолд заасан шаардлагад нийцээгүй суудлын автомашиныг шилжүүлэх, худалдан борлуулах замаар төсвийн үргүй зардлыг хэмнэх боломж байна гэж дүгнэсэн.

Иймд төсвийн ерөнхийлөн захирагчид Засгийн газрын бодлогыг хэрэгжүүлж, автомашинд зарцуулдаг байсан засвар үйлчилгээ, жолоочийн орон тоо, цалин гэх мэт зардлыг хэмнэх, төр, хувийн хэвшлийн түншлэлээр автомашины хэрэглээг зөв зохистой шийдвэрлэх боломжтой.

 Аудитын дүгнэлт 6.7. Төсвийн төсөлд тусгагдсан орлого, зардалтай холбоотой нарийвчилсан, тоон мэдээлэлтэй, нээлттэй танилцах, төсвийг оновчтой төлөвлөх, дүн шинжилгээ хийх боломж хязгаарлагдмал байна. Төсвийн тухай хуульд төсөв хэлэлцэх, батлах үйл ажиллагаа нээлттэй, батлагдсан төсөв, тэдгээрийн гүйцэтгэлийн ил тод байдлыг хангах болон төсвийн гүйцэтгэл, зарцуулалт нь батлагдсан төлөвлөгөөний дагуу хэрэгжиж байгаа эсэхэд олон нийт хяналт тавих боломжоор хангах талаарх зохицуулалтыг тусгаж өгсөн. Харин төсвийн төсөл боловсруулах хөрөнгө оруулалтын төсөл, арга хэмжээний санал бэлтгэх үйл ажиллагаанд уг зохицуулалт тодорхойгүй байна.

Төсвийн төлөвлөлтийн чанар сайн бол төсвийн гүйцэтгэл илүү үр дүнд хүрэх нөхцөл хангагдана. Иймд төсвийн төлөвлөлтийн үйл явцыг төсвийн зарцуулалттай нэгэн адил ил тод, нээлттэй байлгах, олон нийт хяналт тавих боломжоор хангах, хууль эрх зүйн орчныг бий болгон сайжруулах шаардлагатай.

Аудитын дүгнэлт 6.10.Төсөвлөлтийн зарим шаардлага хангаагүй хөрөнгө оруулалтын 62 төсөл, арга хэмжээг хуулийн шаардлагад нийцүүлэн нийгэм, эдийн засгийн ач холбогдлоор нь дахин эрэмбэлж зохицуулалт хийх шаардлагатай.

Улсын Их Хурлын эрхэм гишүүд ээ,

Монгол Улсын 2022 оны нэгдсэн төсвийн төслийн талаарх аудитын дүгнэлтийг танилцууллаа. Баярлалаа.

**Н.Учрал:** Занданбат аудиторт баярлалаа. Өнөөдрийн хуралдаанд хүрэлцэн ирсэн ажлын хэсгийн гишүүдийг та бүхэнд танилцуулъя. Сангийн сайд Жавхлан, Боловсрол, шинжлэх ухааны сайд Энх-Амгалан, Монгол Улсын Ерөнхий аудитор Занданбат, Сангийн дэд сайд Мөнгөнчимэг, Сангийн яамны Эдийн засгийн бодлогын газрын дарга Батхүрэл, Сангийн яамны Төсвийн хөрөнгө оруулалтын газрын дарга Түвдэндорж, Сангийн яамны Хөгжлийн санхүүжилтийн газрын дарга Батхүү, Сангийн яамны Төсвийн нэгтгэлийн хэлтсийн дарга Золбоо, Төсвийн зарлагын хэлтсийн дарга Санжаадорж, Сангийн яамны Төсвийн орлогын хэлтсийн дарга Тэлмүүн, Өрийн удирдлагын хэлтсийн дарга Одонтуяа, Сангийн яамны Санхүү, хөрөнгө удирдлагын хэлтсийн дарга Тулга, Үндэсний аудитын газрын Аудитын хоёрдугаар газрын захирал, тэргүүлэх аудитор Наранчимэг, Үндэсний аудитын газрын Аудитын нэгдүгээр газрын захирал, тэргүүлэх аудитор Энхжавхлан, Үндэсний аудитын газрын Аудитын нэгдүгээр газрын ахлах аудитор Хишигтогтох, Боловсрол шинжлэх ухааны яамны Санхүү, хөрөнгө оруулалтын газрын дарга Хуягцогт, Боловсрол, шинжлэх ухааны яамны Санхүүгийн хэлтсийн дарга Мөнх-Оргил, Боловсрол, шинжлэх ухааны яамны Цахим бодлого, статистикийн хэлтсийн дарга Алтантуяа, Боловсрол, шинжлэх ухааны яамны Шинжлэх ухаан, технологийн инновацын бодлого хэрэгжилтийг зохицуулах газрын дарга Баттогтох, Шинжлэх ухаан технологийн сангийн захирал Одгэрэл, Гааль татвар санхүүгийн мэдээллийн технологийн төвийн дарга Батбилэг, “Боловсролын мэдээллийн технологийн төв” УТҮГ-ын Систем хөгжүүлэлтийн хэлтсийн дарга Эрдэнэ- Сувд, “Боловсролын мэдээллийн технологийн төв”-ийн Эрдэмнет сүлжээний хэлтсийн дарга Нанжиджамц, Улсын бүртгэлийн ерөнхий газрын дарга Дэлгэрсайхан, Улсын бүртгэлийн ерөнхий газрын Мэдээллийн технологийн газрын дарга Нэргүй, Харилцаа холбоо, мэдээллийн технологийн газрын Төрийн захиргаа удирдлагын газрын дарга Жавхлан, Цахим хөгжлийн үндэсний хорооны Ажлын албаны дарга Тэнгис, Бүх нийтийн үйлчилгээний үүргийн сангийн дарга Батбаяр, “Үндэсний дата төв” УТҮГ-ын захирал Баттулга, “Үндэсний дата төв” УТҮГ-ын дэд захирал Пүрэвбат. Ажлын хэсгийн гишүүдийг та бүхэнд танилцууллаа.

Монгол Улсын 2022 оны төсвийн талаарх хууль санаачлагчаас болон Байнгын хорооны эрхлэх асуудлын хүрээнд төсвийн ерөнхийлөн захирагчдаас болон ажлын хэсгийн гишүүдээс асуух асуулттай гишүүдийн нэрсийг авъя. Асуулттай гишүүд байна уу. Ундрам гишүүн. Ундрам гишүүнээр тасаллаа. Ундрам гишүүн.

**Ч.Ундрам:** И-Монгол академи гээд улсын төсөвт үйлдвэрийн газар гэнэт ороод ирсэн. Энэ ямар зорилготой байгууллага вэ, юу хийх гэж энэ 7.8 тэрбум төгрөгийн төсөв оруулж ирсэн юм бэ гэдгийг ойлгомоор байна. Энэ аудитын дүгнэлтийг харах юм бол энэ байгууллага нь хэзээ байгуулагдах нь тодорхойгүй, бүтэц, орон тоо, чиг үүргийг тогтоосон эрх зүйн баримт бичиг батлагдаагүй байна гэсэн байна. Тэгэхээр энэ дээр би ерөөсөө ойлгохгүй байна. Дээрээс нь энэ яамтайгаа агентлагийнх нь үйл ажиллагаа нь давхцах ийм магадлалтай. Тийм учраас энэ хоёрын хооронд давхцалыг нь арилгаад зардлыг бууруулах боломжтой байна гэж аудитын дүгнэлтэд тусгасан байна. Тэгэхээр энэ дээр би хариулт авмаар байна.

Хоёрдугаарт энэ харилцаа холбоо, мэдээллийн технологийн газрын төсвийн танилцуулга дээр цалин хөлс бол өнгөрсөн жилээс нэмэгдээд 552 сая байж байгаад 1 тэрбум төгрөг гаруй болж байгаа юм байна. Бусдаар гүйцэтгүүлсэн ажил үйлчилгээний төлбөр хураамж нь 60 сая төгрөг байж байгаад 433.5 төгрөг болж байгаа юм байна. Тэгэхээр энэ яг ямар ажил бусдаар гүйцэтгүүлэх гээд төсөв нь ийм ялгаатайгаар маш ихээр өсөж байгаа юм бэ гэдгийг асуумаар байна.

Бүх нийтийн үйлчилгээний үүргийн сангийн төсөвтэй танилцлаа. Энд хөдөө орон нутагт хөдөлгөөнт холбооны үйлчилгээ өндөр, хурдны шилэн кабелийн сүлжээнд холбогдоогүй сум, сууринд интернэтийн үйлчилгээ хүргэх төслийг хэрэгжүүлнэ гээд 3.9 тэрбум төгрөг төсөвлөсөн байна. Энэ яг аль аль суманд хийх гээд төлөвлөсөн байгаа вэ гэж асуумаар байна.

 Энэ шинжлэх ухаан, технологийн сангийн төсвийн төсөлтэй бас танилцлаа. Төсөв нь бол өнгөрсөн оноос бас нэлээд нэмэгдэж байгаа. Мэдээж энэ бол улсын хэмжээнд хангалтгүй ч гэсэн бас нэлээн сайн нэмэгдэж байгаа. Энэ сангийн төсөв нь яг өрсөлдөөнд суурилсан байдлаар их дээд сургууль, шинжлэх ухааны байгууллага дунд өрсөлдөөнт байдлаар зарлагдаад санхүүжигдэх үү, үгүй юү гэдгийг маш тодорхой мэдмээр байна.

Тэгээд ер нь бол бид нар энэ шинжлэх ухаандаа зарж байгаа, зарцуулж байгаа мөнгөө өшөө цаашид бол нэмэгдүүлмээр байгаа юм. Яаж нэмэгдүүлэх вэ гэхээр энэ улсын төсөвт байгууллагууд аливаа ажил хийхдээ судалгаагаа маш олон гаднын компаниар гүйцэтгүүлдэг. Маш өндөр төсөв тавиад гаднын судалгааны байгууллагууд. Гэтэл зарим судалгааг нь манай эрдэмтэд хийж чадахуйц тийм судалгаанууд байгаа байхгүй юу. Тэгэхээр энэ бусад яамны болон агентлагууд улсын төсөвт байгууллагуудын зардлыг нь шүүж үзээд ийм судалгаанд шаардлагатай төсвүүдийг нь энэ сангаар дамжуулж зарцуулдаг болмоор байгаа юм цаашид. Тэгэхээр энэ дээр ер нь энэ сангийн төсвийг өшөө томруулах гэдэг юм уу, өшөө үйл ажиллагааг нь өргөн цар хүрээтэй болгоход чиглэсэн урт хугацааны бодлого байгаа юу гэж Боловсрол, шинжлэх ухааны сайдаас асуумаар байна.

**Н.Учрал:** Тэр И-монголиа академийн зорилго, зорилтын талаар байгуулах болсон үндэслэлээ тайлбарламаар байна. Цахим хөгжлийн үндэсний хорооны ажлын албаны дарга Тэнгис 4 дүгээр микрофон.

**С.Тэнгис:** Гишүүдийн өдрийн амгаланг айлтгая. Ундрам гишүүний асуултад хариулъя. И-монголиа академи улсын төсөвт үйлдвэрийн газар нь Монгол Улсын Засгийн газрын 2021 оны 9 дүгээр сарын 15-ны өдрийн 283 дугаар тогтоолоор байгуулагдсан. Улсын төсөвт үйлдвэрийн газрын бүтэц, орон тоог батлахыг Засгийн газрын Хэрэг эрхлэх газрын дарга, Монгол Улсын сайд Цэндийн Нямдоржид үүрэг болгосон байгаа. Одоо батлагдах шатандаа явж байгаа. Тэгэхээр бол байгуулагдаад тодорхой хугацаа өнгөрсөн байгаа. Улсын төсөвт үйлдвэрийн газрын чиг үүрэг нь үндсэндээ бол

Нэгдүгээрт, Засгийн газар, иргэд олон нийттэй харилцах 11-11 төв гэж байгаа. Энд төвд бол дуудлага хүлээн авдаг, цахим мэдээллийн системдээ хариулдаг операторууд, мөн өөрийнхөө мэдээллийн систем байж байгаа. Тэгэхээр үүнийг хариуцдаг чиг үүргийг бол и-монголиа академи хариуцна.

 Хоёрдугаарт, Төрийн байгууллагын төрийн бодлого, тушаал шийдвэр, тогтоолын хүрээнд үүрэг даалгавар болгож өгсөн мэдээллийн системийг хөгжүүлэх. Мөн хэрвээ бусад салбарын үйл ажиллагаанд мэдээллээс нэвтрүүлэх шаардлагатай бол тэдгээр ажлын даалгаврыг мэргэжлийн түвшинд гүйцэтгэж, мэргэжил арга зүйн дэмжлэгээр хангах ийм 2 дугаар чиг үүрэгтэй.

Гуравдугаарт, Төрийн тодорхой салбар үйл ажиллагааны үйл ажиллагаанд цахим шилжилтийг амжилттай хэрэгжүүлэх зорилгоор чиг үүргийн шинэчлэх, ажлын байрны зураг авалтыг хийж, мэргэжил арга зүйн дэмжлэг үзүүлэхээр.

 Дөрөвдүгээрт, нийт Монгол улсын иргэдийн болон төрийн албан хаагчдын, ер нь бусад иргэдийн мэдээллийн технологийн ур чадварыг дээшлүүлэх чиглэлээр сургалтын агуулга боловсруулах, мөн шаардлагатай тохиолдолд сургалтыг бол үзүүлэхээр ийм чиг үүрэгтэйгээр байгуулагдсан байж байгаа.

**Н.Учрал:** Тэгээд тэр төсвийн талаар асуугаад байна шүү дээ. 7.8 тэрбум төгрөг тавьсан. Юунд зарцуулах гэж байна гээд асуугаад байна шүү дээ. Тэгээд сая энэ и-монголиа академийн танилцуулга дээр байна. И-монголиа академи дээр боловсролын мэдээллийн технологийн төв, Гааль, татварын санхүүгийн мэдээллийн төв нэгтгэгдэнэ л гэдэг л үг байна даа. Ингэж нэгдэх юм уу. Тэгэхээр Сангийн сайд, Боловсролын сайд 2 байна шүү дээ. Танай дэргэд байгаа 2 төв и-монголиа дээр нэгдэх юм байна шүү дээ. Тэгж л ийм танилцуулга явж байна шүү дээ. Тэгэхээр байгаа төсөв нь яаж хуваарилагдах вэ? Ийм л танилцуулга байгаа шүү дээ.Сангийн сайд Жавхлан.

**Б.Жавхлан:** Энэ дээр Болор-Эрдэнэ өөрөө байж байх хэрэгтэй шүү дээ. Энэ ийм юм байгаа юм. Оюун-Эрдэнэ Ерөнхий сайдын Засгийн газрын зорьж хэрэгжүүлэхээр үндсэн хэд хэдэн томоохон зорилтууд тавьсан байгаа. Энэний дотор цахим Монгол дижитал шилжилт. Энэ томоохон зорилтын хүрээнд энэ и-монголиа академийг байгуулсан байгаа. Энэ институцийн зорилго бол энэ томоохон бодлогын шилжилтэд шаардлагатай бүхий л бодлогын түвшинд Засгийн газраас хийгдэх ажлуудыг зангидаж хийнэ. Энэ түвшинд Гааль, татварын дэргэдэх мэдээлэл технологийн төвтэй нь нэгтгэх биш Гааль, татварын дэргэдэх мэдээллийн технологи өмнө нь өнөөдрийг хүртэл хийж ирсэн ажлуудаа нэлээн хумина гэж байгаа юм. Бид ийм хумих зорилго тавьж байгаа. Ер нь бол Засгийн газрын шаардлагатай бүхий л агентлаг яамнуудын шаардлагатай ажлуудыг очиж хүрч ингэж хийж ирсэн. Энэ үүрэг функцуудыг болбол и-монголиа академи руу шилжүүлнэ гэж байгаа юм. Тэрнээс биш энэ 2 институцийг нэгтгэх бодлогын шийдвэр бол байхгүй. Сангийн яамны дэргэд өөрөө Монгол Улсын нэгдсэн төсвийн 100 хувь орлогыг бүрдүүлдэг энэ хоёр институцийн цахим бодлогыг нь хэрэгжүүлдэг ийм томоохон үүрэг бүхий технологийн төв. Яг зөвхөн энэ ажил дээрээ төвлөрөөд цааш ажил аваад явуулна л гэж байгаа юм. Бусад Засгийн газрын томоохон цахим шилжилтийн бодлогын зорилтуудыг энэ и-монголиа академи дээрээ төвлөрүүлж явна гэж байгаа.

 Яг чиглэлийнх нь энэ институцээс уг нь хүмүүс байвал нэмээд хариулчихвал зүгээр байгаа юм даа.

Тэгэхээр яг төсвийн энэ задаргааг юунд зарцуулах вэ, юунд чиглүүлэх вэ гэдгийг уг нь Тэнгис дарга чинь шууд холбоогүй. Тэр Болор-Эрдэнийн институцээс төлөөлж хэн юм байгаа юм.

**Н.Учрал:** Тэр Харилцаа холбоо, мэдээлэл технологийн газрын Төрийн захиргаа удирдлагын газрын дарга хариул.

**Б.Жавхлан:** Энэ Болор-Эрдэнэ өөрөө яагаад байдаггүй юм.

**Н.Учрал:** Төсөв хэлэлцэж байна шүү дээ энд чинь. 3 дугаар микрофон. Харилцаа холбооны агентлаг өөрсдөө тодорхой тайлбарлаадах даа.

**Д.Жавхлан:** Та бүхэндээ энэ өдрийн мэнд хүргэе. Болор-Эрдэнэ дарга маань гадаад томилолттой байгаа. И-монголиа академийн төсвийн хувьд бол хөрөнгө оруулалтын төсөв бол тусгагдаагүй, урсгал хөрөнгө оруулалт дээр 7.9 тэрбумын төгрөгийн төсөв тусгагдсан байгаа. И-монголиа академи нь болохоор улсын төсөвт үйлдвэрийн газар нэртэйгээр байгуулагдах бөгөөд 5 нэгжтэй нийт 149 хүний бүрэлдэхүүнтэйгээр байгуулагдана гэж Засгийн газрын тогтоолд тусгагдсаны дагуу бүтэц бүрэлдэхүүнийг задлаад төсөвлөсөн байгаа.

**Н.Учрал:** Ингэж ч хариулахгүй дээ. Яах вэ энэ цахим хөгжлийн холбоотой чиг үүргүүдийг хэрэгжүүлээд уялдаа холбоог нь хангах бол их чухал ажил байгаа. Тэрийг ойлгож байгаа. Агентлаг бол тэр хөгжүүлэлтээ хийгээд энэ олон асуудлыг өөрөө бие дааж хариуцаж байгаа. Тийм учраас тэр Эстонид очоод яг энэ загварынх нь дагуу ийм и-академи байгуулаад ажиллана гээд Ерөнхий сайд бас танилцуулсан шүү дээ. Нэг том зорилт тавьсан шүү дээ. Гэтэл та нарын байж байгаа царай нь ийм байгаа шүү дээ. Ерөнхий сайд та нарыг дэмжээд тодорхой ажил явуулах гээд урагшлуулж байхад та нарын ойлгоцын байдал нэг иймэрхүү. Тодорхой юм асууж байна шүү дээ. Хэдэн төгрөг, энэ мөнгийг чинь хаана юунд зарцуулах гэж байгаа юм гэж?

**Д.Жавхлан:** Би төсвийн задаргааг нь тайлбарлая. Цалин хөлсний зардалд 2022 онд 4.5 тэрбум, хангамж, бараа материал дээр 174 сая, эд хогшил, урсгал засвар зардал дээр 433 сая, дотоодын томилолт болоод бусдаар гүйцэтгүүлэх ажил үйлчилгээ дээр 827 сая, нэг удаагийн тэтгэмж гэдэг дээр 395 сая, сургалтын зардал 60 сая гээд нийтдээ 7.9 тэрбум төсөв тавигдсан байгаа.

**Н.Учрал:** За болно. Энд тараагдсан байна. Ер нь бол юу гэж яриад байгаа вэ гэхээр и-монголиа академи чинь ямар зорилготойгоор байгуулагдаад, энэ төсөв чинь ямар үр ашигтай зарцуулагдах юм бэ гэж асуугаад байгаа шүү дээ. Тэгэхээр энэ байгууллага хэрэгтэй юу гэвэл хэрэгтэй. Үндэслэл шаардлага байгааг бол бид нар өмнө нь олон хэлэлцүүлгүүдээр сонссон. Тэгэхээр энийг бол дэмжиж байгаа. Гэхдээ та нарын энэ тавьсан төсөв мөнгө чинь үр ашигтай зарцуулагдах ёстой биз. Тэгээд асуугаад байхад ажлаа та нар мэдэхгүй байна шүү дээ. Засгийн газрын том бодлого явж байхад яг газар дээр хэрэгжүүлж байгаа та нарын байгаа байдал ийм байна. Наад ажилдаа нэг эзэн болооч. Тэгээд төсөв хэлэлцэж байгаад дарга байхгүй байж болох юм уу, үгүй юм уу.

Тэр шинжлэх ухаан технологийн сантай холбоотой асуулт дээр Боловсрол, шинжлэх ухааны сайд Энх-Амгалан хариулна. Энх-Амгалан сайд.

**Л.Энх-Амгалан:** Ер нь 2022 оны энэ улсын төсвийн хуулийн гол зарчим бол Боловсрол, шинжлэх ухааны салбарын үр дүнд гүйцэтгэсэн үр дүнд суурилсан, санхүүжилтийн тогтолцоонд шилжих ийм зарчмыг барьж хийсэн ийм төсөв байгаа. Гэхдээ шинжлэх ухаан тэр чигээрээ 2022 оноос үр дүнд суурилсан санхүүжилтийн тогтолцоонд шилжихгүй. Ундрам гишүүнээ. Энэ жил бид нар ерөөсөө шинэчлэлийнхээ суурь бэлтгэлийг хангах ийм жил байна гэж бодож ажлаа төлөвлөж байгаа. За гэхдээ бид нар шинжлэх ухаан технологийнхоо санг, ерөнхийдөө сангийн энэ судалгааг санхүүжүүлдэг дүрэм, журмуудыг жаахан өөрчилье жаахан байх ил тод болгоё гэж бодож байгаа. Өнгөрсөн хугацаанд шинжлэх ухаан технологийн сан чинь бараг үндсэндээ сүүлийн арваад жилийн хугацаанд ингээд аваад үзэхээр 180 тэрбум төгрөг шинжлэх ухаан технологийн сангаар гараад нийт 5000 гаруй судалгааг санхүүжүүлсэн байгаа. Тэгээд эргээд үр дүн нь яг юу байв гэдэг их чухал шүү дээ. Тэгээд ер нь бол манай шинжлэх ухаан технологийн сангийн нөгөө гол санхүүжилтийн энэ олон улсад байдаг зарчим бол хэрэв шинжлэх ухаан технологийн сан, сан хэлбэрээрээ жинхэнэ утгаараа ажиллах юм бол энэ судалгааг үхлийн хөндийгөөс гаргах хүртэл нь санхүүжүүлдэг ийм санхүүжилтийн тогтолцоо л байх ёстой юм гэж хэлдэг юм байна лээ. Тэгэхээр цаашдаа бид нар олон судалгааг санхүүжүүлэх нь чухал биш, цөөн улс орны хөгжил дэвшилд хэрэгтэй байгаа улс орны хөгжил дэвшлийн эрэлт хэрэгцээнд шаардлагатай байгаа энэ судалгаануудыг л ер нь санхүүжүүлж явах нь зүйтэй юм байна гэж. Ерөөсөө яг хуучин сангийн санхүүжилт юу байсан гэхээр дандаа хавтгайруулаад олгочихдог. 8 тэрбум төгрөг ирэхээр бүгдийг нь хавтгайруулаад л. Тэгээд нэг сан судалгаа гэхэд дунджаар 20 орчим сая төгрөгөөр санхүүжүүлээд. Тэр нь ямар ч үр дүн байхгүй. Ер нь 20 сая төгрөгөөр судалгаа санхүүжүүлээд тэр судалгаанаас үр дүн хүлээнэ гэдэг угаасаа утгагүй зүйл. Тийм учраас цаашдаа бид нар ерөөсөө энэ шинжлэх ухаан, технологийнхоо сангийн санхүүжилтийн тогтолцоо дээр бид нар өөрчлөлт хийе. Ер нь 2 хэлбэрийг бий болгоё. Яг хүрээлэнгүүдээ бид нар үндсэн чиглэлээр нь тодорхойлъё. Тэгээд үндсэн судалгааны чиглэлийг санхүүжүүлдэг нэг тогтолцоо, нөгөөдөх нь бол өрсөлдөөнт судалгаа, өрсөлдөөнт санхүүжилтүүдийг бий болгоё. Энэ дээр бол бид нар яг гол барьж байгаа зарчим бол их дээд сургуулиудаа бид нар чинь үндсэндээ сургалт, судалгаа, үйлдвэрлэлийн ийм цогцолбор хэлбэрээр хөгжүүлэх ийм зарчим барьж байгаа. Тэрнийхээ хүрээнд ер нь бол их дээд сургуулиуд, манай энэ хүрээлэнгүүд ер нь хоорондоо хамтарсан, хамтарч ажиллах соёл ер нь их муу юм байна лээ. Лабораторио хүртэл дундын лабораторио байгуулж чадахгүй л сууж байгаа шүү дээ. Тэгээд маш их том нөөц бололцоонууд байдаг. Энийгээ дундаа ашиглаж чаддаггүй учраас манай эрдэмтдийн яг их сургууль, хүрээлэнгүүдийн эрдэм шинжилгээний ажилтнуудын хамтын судалгааг бид нар ер нь цааш нь урамшуулж, санхүүжүүлэх энэ чиглэлийн зарчмуудыг ер нь барина гэсэн ийм бодолтой байгаа.

Өнгөрсөн жил ерөнхийдөө бид нар хэд хэдэн ажлыг хийсэн. Нэгдүгээрт, бид нар улсын хэмжээнд анх удаа лабораторийн тооллого хийсэн, лабораторийн тооллого. Тэгээд Монгол Улс 300 гаруй лабораторитой мөртөө яг эргээд нөгөө салбар дундын лаборатори лабораториудаа дундаа ашигладаг яадаг нэг ийм соёл ерөөсөө байхгүй. Тэгээд лабораторийн тоног төхөөрөмжүүд нь бараг 70 хувь нь хуучраад хөгширчихсөн. Тэгээд энэний засвар үйлчилгээний зардлууд гэдэг нь бас тооцогдож чаддаггүй. Энэ лабораторийн ашиглалт маш их муу юм байна лээ. Лаборатори сайн лабораторигүйгээр сайн судалгаа гэж угаасаа байхгүй. Тийм учраас бид нар энэ лабораторийн талаар авч хэрэгжүүлэх арга хэмжээг бас нэлээн шинэ шатанд гаргаж хэрэгжүүлнэ гэж бодож байгаа.

Хоёрдугаарт, бид нар энэ төрийн өмчит компани манай энэ яамнуудын ер нь RND энэ эрдэм шинжилгээний зардалд ер нь хэдэн төгрөг зарцуулдаг юм бэ? Энэ шинжлэх ухаан технологийн сангаас гадуур хийдэг ийм судалгаа хийхэд ямар ч байсан 10-20 тэрбум төгрөг зарцуулж байгаа юм. Гэтэл манай шинжлэх ухаан технологийн санг ерөөсөө 8 тэрбум төгрөг хүрэхгүй л ийм сан байж байгаа байхгүй юу. Гэтэл гадуур яг адилхан зориулалттай судалгааг хувийн компаниудаар, зөвлөх компаниудаар хийлгэдэг. Гэтэл жинхэнэ нөөц.../минут дуусав/

**Н.Учрал:** Энх-Амгалан сайд нэмэлт 1 минут.

**Л.Энх-Амгалан:** Тийм учраас Ундрам гишүүн ээ, ерөнхийдөө энэ төрөөс энэ шинжлэх ухааны салбарт зарцуулж байгаа болон энэ хувийн хэвшлийн RND-д зарцуулж байгаа энэ статистикуудаа цөмөөрөө нэг болгоё. Тэгж байж бид нар энэ дотоодын нийт бүтээгдэхүүнийхээ хэдэн хувийг, манайх чинь 1 хүртэл хувь хүргэдэггүй ноль зууны хэдэн хувьтай л явдаг шүү дээ. Тийм учраас эхний ээлжид ямар ч байсан статистик тоогоо тодорхой болгоё. Яг хувийн хэвшил RND гэдийг зарцуулж байна. Төр RND зарцуулж байна. Тэр нь энэ шинжлэх ухаан технологийнхоо сангаар нэгтгэгдээд явах юм бол бид нар ямар боломжууд байна вэ гэдгээ тодорхой болгох ийм чиглэл рүү бид нар нэлээн ажлуудыг хийнэ. Ер нь бол энэ шинжлэх ухаан технологийн сангийн жаахан нээлттэй болгох энэ чиглэл рүү л ажиллая гэж байгаа юм. Ер нь бол яг жинхэнэ гашуун үнэн бол бараг шинжлэх ухааны ЖДҮ сан болчихсон байгаа шүү дээ. Хэн мэдээлэлд ойрхон нь л байнга нэг төрлийн ойролцоо судалгаануудаа жил бүхэн ингээд санхүүжилт аваад байдаг ийм тогтолцоо бий болчихсон. Энийг бол нээлттэй болгож, ер нь судалгаануудыг үнэлдэг системүүдээ нээлттэй болгоё.

**Н.Учрал**: Тэр шинжлэх ухаан технологийн сан бол цаашдаа зарлагдаж байгаа. тэр зээл тусламж дээрээ бол яг нийгмийн хэрэгцээ, шаардлагад нийцсэн тодорхой зорилттойгоор судалгаагаа хийлгэж баймаар байгаа. Төр бол өөртөө найдахгүй байгаа шүү дээ. Уг нь бол маш олон сайн судалгаа, төслүүд байдаг. Тэгээд аливаа зүйлээс бас гарах гарцуудыг нь технологийн сангаараа дамжуулж, тэр зарлагдсан төслүүд нь үр дүнд хүрч л явмаар байна. Тэгэхээр тэр ажлыг бол илүү нээлттэй болгоход бас анхаарах байх гэж найдаж байна.

 Бүх нийтийн үүргийн сангийн дарга Батбаяр тэр түрүүн асуусан асуултад хариулна шүү. Хэддүгээр микрофон бэ? Гуравдугаар микрофон. Төсвийн талаар.

**Д.Батбаяр**: Та бүхний өдрийн мэндийг хүргэе. Ундрам гишүүний асуултад хариулъя. Бүх нийтийн үйлчилгээний үүргийн сан нь Засгийн газрын тусгай сангийн тухай хууль, Харилцаа холбооны тухай хуулийн хүрээнд үйл ажиллагаагаа явуулдаг. Бусад сангуудаас ялгарах онцлог нь улсын төсвөөс нэг ч төгрөг авдаггүй. Харин харилцаа холбооны үйлчилгээ эрхэлж байгаа хувийн хэвшлийн байгууллага төрийн оролцоотой компаниудаасаа хөрөнгө төвлөрүүлж, тэр хөрөнгөө төсөл хөтөлбөрүүдэд зарцуулж ажилладаг байгаа. Түрүүн хэлсэн хуулийн дагуу Засгийн газрын тогтоолоор үүргийн сангийн үйл ажиллагаа явуулах журмыг баталсан байдаг. 2020 оны 205 дугаар тогтоолоор хамгийн сүүлд шинэчлэн баталсан байгаа. Журмын дагуу болохоор 12 сарын 10 гэхэд саналуудаа нэгтгээд дуусаад хяналтынхаа зөвлөл рүү оруулсан байх ёстой. Тэгэхээр яг өнөөдөр болохоор бид нар орон нутгуудаас аймгийн Засаг даргын Тамгын газар, Улсын Их Хурлын гишүүдээс болон холбогдох төрийн байгууллагуудаас саналаа аваад явж байгаа. Тэгээд зарцуулалт нь бол төрийн болон орон нутгийн өмчийн хөрөнгөөр бараа, ажил үйлчилгээ худалдан авах хуулийн дагуу зарцуулалт нь явж байдаг. 1 сарын 10-ны дотор харилцаа холбооны асуудал хариуцсан сайд руугаа төслийнхөө төслөө оруулж, барих ийм журмын заалттай байгаа.

**Н.Учрал:** Тэр аль сум сууринд интернэт, сүлжээ тавих гээд төлөвлөж байгаа вэ гэсэн шүү дээ.

**Д.Батбаяр:** Тэр нь болохоор нөгөө саналынхаа шатанд явж байгаа.Бүх аймгуудаас саналаа цуглуулаад багийн түвшинд аль баг дээр үүрэн холбооны станц босгох уу, шуудангийн үйлчилгээг аль баг руу энэ жил явуулах вэ гэдгээ эхний төслөө боловсруулаад, боловсруулах шат руугаа ороод явж байгаа гэсэн үг.

**Н.Учрал:** За баярлалаа. Ундрам гишүүн тодруулна. Ундрам гишүүн.

**Ч.Ундрам:** Энэ харилцаа холбоо, мэдээллийн технологийн газар бол үнэхээр хариуцлагагүй байна. Монгол Улсын нэгдсэн төсөв яригдаж байна шүү дээ. Гэтэл дарга нь байхгүй, гадаад явчихдаг. Энд өөр гадаад явсан сайд байна уу, өөр тийм дарга байна уу. Тэгээд орж ирсэн хүмүүс нь асуултад хариулж мэдэхгүй, чадахгүй. Ерөнхий сайд дэмжээд байна шүү дээ. Яамтай болгоё, академитай болгоё гээд байдгаараа дэмжээд байхад та нар ийм байдалтай яаж яам авч явах юм. Яаж агентлаг авч явах юм. Яаж цахим үндэстэн болох юм. Ийм хүндэтгэлгүй хандаж болдог юм уу Их Хуралд. Энэ чинь хуультай шүү. Тэгээд и-монголиа академи нь юу хийх юм гэхээр 11-11-ийн ажил хийх юм байна л даа. Сургалтыг бол их сургуулиуд хийчхэж байгаа шүү дээ. Их сургуулиуд гээд зөндөө төрийн өмчийн болон хувийн өмчийн сургуулиуд байна. Эд нараараа ажлыг нь хийлгэ л дээ. Тэгээд баахан программ зохиох нь байна шүү дээ. Энийг хувийн хэвшлээрээ.../минут дуусав/

**Н.Учрал:** Ундрам гишүүний хэлж байгааг анхаарах ёстой шүү. Гол энэ инновац, цахим бодлогын байнгын хорооны эрхлэх асуудлын хүрээнд хэлэлцэх гол төсөв бол энэ агентлагтай холбоотой л төсөв бид хэлэлцэх ёстой шүү дээ ер нь бол. Тэгэхээр цаашдаа бол ийм байдлаар төсөв хэлэлцээд ингэж гишүүдэд ойлголт өгөөд төсөв батлуулна гэж бол байхгүй. Аудитын дүгнэлтийг ч гэсэн та нар сонслоо шүү дээ. Тэгээд наад и-монголиа академиа та нар зөв тайлбарлаж чадахгүйгээсээ болоод буруу ойлголт өгч байна шүү дээ. Энэ чинь бол сургууль биш, сургалтын төв ч биш, уг нь зорилго нь өөр юм байна шүү дээ. Гэтэл та нар тайлбарлаж чадахгүй, тэгээд ажлаа мэдэхгүйгээсээ болоод энэ төсөв батлагдах уу, үгүй юу гэдэг асуудал орно шүү.Тэгэхээр энэ бол та бүхний ажлын хариуцлагын асуудал.

Ингээд гишүүд асуулт асууж, хариулт авч дууслаа. Зарчмын зөрүүтэй санал гаргах гишүүн байна уу? Үг байхгүй. Санал гарвал үг хэлж болно. Санал гаргах гишүүн байна уу? Зарчмын зөрүүтэй санал гаргах гишүүн байна уу? Ганибал гишүүн.

**Н.Ганибал:** Зарчмын зөрүүтэй нэг санал байгаа юм . Сүхбаатар аймаг дээр үүрэн холбооны сүлжээ станц гээд. Энэ дээр редакцын санал засвар оруулах ийм саналтай байгаа юм. Энийгээ тодотгох, тэгээд энэ төсвийн төсөл дээр байгаа энэ нэр томьёолол хөдөөгийн алслагдсан багуудыг холбоожуулах 4G сүлжээний үйлчилгээ авах гээд ингэж тодотгож оруулах ийм саналтай байгаа. Түрүүн бас Ундрам гишүүн тодотгоод энэ харилцаа холбооны агентлагаас асуугаад байна л даа. Тэгээд ер нь энэ алслагдсан бүх нийтийн үүргийн сан гэж байгаа юм. Тэгээд нийтдээ 3.9 тэрбум төгрөгтэй юм байна энэ жил. Тэгээд эд нар маань сонгон шалгаруулалтуудаа бид нар бүхэн ингээд саналуудаа, аймгуудаас тэгээд Их Хурлын гишүүд бас өгөөд байгаа. Тэгээд энэ дээр бас нэг ямар зарчим барьдаг юм. Энэ талын мэдээллүүдийг бид нар бас гүйцэд бичгээр авах ийм саналтай байна. Тэгээд энэ дээрээ бас төсөв, бүх нийтийн үүргийн сан 2-оо хооронд нь уяж, алинаас нь санхүүжүүлэх вэ гэдгээ бас мэдээллээр хангагдах ийм саналтай байна.

**Н.Учрал:** Ганибал гишүүний саналыг ажлын хэсэг дээр редакцаар томьёолоод явмаар байна. Энд Жавхлан сайд бас байна. Бид нар Хувь хүний мэдээллийг хамгаалах тухай хууль, Нийтийн мэдээллийн хууль, Кибер аюулгүй байдлын хууль, Цахим гарын үсгийн хуулийг хэлэлцэнэ. Тэгээд цахим гарын үсэгтэй холбоотой бол энэ төсөв сууж байгаа иргэн болгонд иргэний үнэмлэх дээр нь 1 удаа улсын бүртгэлээс тоон гарын үсэг олгох ажил зохион байгуулагдана. Цахим гарын үсгийн төсөв харагдаж байгаа. Гэтэл яг хувь хүний мэдээлэл хамгаалах дээр, нөгөө нийтийн мэдээллийн хуультай холбогдуулаад за ер нь энэ цахим үндэстэн болоход дэд бүтэц бэлэн үү гэдэг асуудал бол яригдаж байгаа юм л даа. Жишээ нь кибер аюулгүй байдлын хууль дээр нөгөө төрийн суурь төв байгуулах, тэгээд кивер аюулгүй байдлын төвөө сайжруулах, зардал мөнгө нь бас тодорхой тавигдаагүй. Тэгээд энэ Үндэсний дата төв гэдэг байгууллага бол төрийн үйлчилгээг цахимжуулах ажлыг цаашаа яг энэ бүтцээрээ зохион байгуулах чадамжгүй байдалд шилжчихээд байгаа шүү дээ. Тэгэхээр энэ төсөв мөнгөтэй холбоотой ер нь яг энэ цахим үндэстэн болох дээр төсөв нэмэгдсэн үү, эсвэл яам байгуулагдлаа гэж бодоход цаашдаа энэ ажлаа явуулах тийм эрх зүйн чадамж бүрдсэн ч гэсэн төсөв мөнгөний хувьд бололцоо бий юу гэдэг асуудал байна л даа. Ялангуяа энэ Кибер аюулгүй байдлын хууль бол ямар нэгэн төсөвгүй ороод ирчихсэн. Тэгтэл дотор нь бол үндэсний төв байгуулах зардал мөнгөний асуудал тусгагдаж байгаа, тэр нийтийн мэдээллийн хууль дээр үндэсний дата төвийн үйл ажиллагааг бас өргөжүүлэх ажил шаардлагатай, зүй ёсоор бас тавигдаж байгаа, төрийн үйлчилгээг цахимжуулах. Тэгэхээр энэ салбарын яам байгуулагдлаа ч байсан цаашдаа зөвхөн хэдэн хүний цалин хөлсийг тавиад явахаас илүүтэйгээр ер нь дэд бүтэц дээр төсөв мөнгө байгаа юу л гэж асуугаад байгаа юм. Жавхлан сайд.

**Б.Жавхлан:** Байнгын хорооны даргын асуултад хариулъя. Уг нь өнөөдөр энэ агентлаг, институцийнх нь дарга нар нь өөрсдөө байсан бол их сайн байсан юм даа. Яагаад ингээд гол Байнгын хороон дээрээ төсвөө ярьж байхад хаяад явчихдаг юм. Энэ жил бол ингэсэн байгаа шүү. Сангийн яамнаас бид нар 2022 оныхоо төсвийг хийхдээ энэ цахим шилжилт, энэ дижитал бодлогын бүхий л оруулж ирсэн төсвийг бид дэмжсэн байгаа юм. За тэр ч бүү хэл бид төсвөө батлах төсөв өргөн барихаас өмнө и- монголиа академийг ч гэсэн бид нар ер нь Засгийн газар дээр шийдвэрээ гаргачихсан байсан юм. Ингээд үргэлжлүүлээд 2022 онд үйл ажиллагааг нь яамтай нь функцийг нь уялдуулаад засаг дотроо зохион байгуулалтуудыг нь хийгээд энэ гааль, татварын мэдээлэл технологийн төвтэй ажлыг нь давхардлуудыг нь салгаад нэлээдгүй зохицуулалтууд хийсэн. Ингээд энэ чиглэлийн бодлого маань Засгийн газрын Хэрэг эрхлэх газрын даргын төсвийн ерөнхийлөн захирагчийн хуваарь багцад нь байдаг байсан бол тусдаа гарч байгаа гэсэн үг. Тусдаа гараад яамны зохион байгуулалтад ороод, яамны сайд нь төсвийн ерөнхийлөн захирагч болоод энэ нь яамны бодлогыг хэрэгжүүлэхэд цаашдаа урсгал зардал болон төсвийн хөрөнгө оруулалтууд ямар бодлогоор яаж явах юм, тэгээд тэрийгээ оруулж ирэх ёстой. Одоогоор өөрөөр хэлбэл энэ удаа 2022 оны төсөв хийхэд төсвийн ерөнхийлөн захирагчийн зүгээс оруулж ирсэн энэ цахим шилжилтийн бүхий л зардлуудыг тавьсан байгаа юм. Дутуу тавигдсан зүйл ерөөсөө 1 төгрөг ч байхгүй. Тэгэхээр таны ярьж байгаа тэр дэд бүтцүүдийн нэмэлт шаардлагатай хөрөнгө оруулалтууд хэрвээ шаардлагатай гэвэл цаашдаа энэ салбарын яам агентлагуудаас нь бэлтгэл ажлаа хангаад үйл ажиллагааныхаа чиглэлийг маш тодорхой болгоод, хуулийнхаа дагуу өргөн баригдаад явах байх гэж бодож байна.

**Н.Учрал:** Одоо энэ ажлын хэсэг байгаа дээрээс нь Сангийн сайд байгаа дээр тодорхой хариулт хэлчих. Маргааш өглөө анхны хэлэлцүүлэг хийх гэж байна энэ хуулиудаар. Тэгэхээр энэ цахим гарын үсгийг хэрэгжүүлэх чадамж байгаа юу? Тэгээд Улсын бүртгэлийн ерөнхий газрын Дэлгэрсайхан дарга та танайтай холбоотой төсөв мөнгө энэ тоон гарын үсгээ хэрэгжүүлээд явах боломж байгаа юу? 7 дугаар микрофон.

**Д.Дэлгэрсайхан:** Улсын бүртгэлийн ерөнхий газрын дарга Дэлгэрсайхан асуултад хариулъя. 2020, 2021 онд бид Азийн хөгжлийн банк болоод КОЙКА-ийн төслөөр бүх нэгжүүдээ анхан шатны компьютер, хурууны хээ уншигч болон бусад төхөөрөмжүүдээр хангасан. Мөн 330 сум, 172 хороо бүгд онлайн сүлжээнд орсон. Өөрөөр хэлбэл тоон гарын үсгийг бүх нэгжүүдэд тараах бэлэн байдалд байгаа.

Хоёрдугаарх нь төсөвт 5.8 тэрбум төгрөг туссан. Энэ бол тоон гарын үсэгтэй холбоотойгоор. Улсын бүртгэлийн байгууллага тоон гарын үсгийн дэд бүтцийг буюу тоон гарын үсгийн гэрчилгээ олгох энэ ажлыг хийж зохион байгуулахаар цахим гарын үсгийн тухай хуулийн төсөлд орсон байгаа. 5.8 тэрбумыг бид нар нэлээн нарийн тооцож үзсэн. Энд нэгдүгээрх нь 10 сая лицензээр тооцсон байгаа. Өөрөөр хэлбэл насанд хүрсэн 2.4 сая иргэн байдаг. Энэ 2.4 сая иргэнийг жилдээ иргэний үнэмлэх бол 200 мянгаар шинэчлэгдэж байдаг. Тэгэхээр тодорхой хугацаанд бид нар бүх иргэдийгээ тоон гарын үсгээр хангах энэ бололцоо 5.8 тэрбум дотор яваа юм.

Хоёрдугаарх нь бид нар дэд бүтцийг хөгжүүлнэ. Энэ 5.8 тэрбум дотор техник хангамж, программ хангамж, лицензийн асуудал байгаа. Бид нар анх тооцохдоо 6.2 тэрбум гэж тооцсон юм. Гэхдээ саяны миний хэлсэн энэ төслүүдийн үр дүнд анхан шатны нэгжүүд дээр байгаа, анхан шатны нэгжүүд дээр хийгдэх ажлуудыг улсын бүртгэл төсөвт дарамт учруулахгүйгээр энэ төслийнхөө хүрээнд хийж гүйцэтгэсэн байгаа. Тэгэхээр таны асуусан асуултад бид нар бол бүрэн энэ дэд бүтцийг хөгжүүлэхэд бүрэн бололцоотой гэж хариулахаар байна.

**Н.Учрал:** За баярлалаа. Одоо Үндэсний дата төвийн дарга Баттулга. Цахим үндэстэн болох хэрэгжилт ямар байна вэ? Дэд бүтэц бэлэн байна уу? 1 дүгээр микрофон.

**М.Баттулга:** Сайн байцгаана уу? Байнгын хорооны дарга эрхэм гишүүдийн энэ өдрийн амгаланг айлтгая. Үндэсний дата төв бол Монгол Улсад цахим шилжилтийг амжилттай хэрэгжүүлэхэд гол суурь дэд бүтэц болж ажиллаж байгаа ийм байгууллага. Тэр ч утгаараа төрөөс иргэнд үзүүлж байгаа иргэн, аж ахуй нэгжүүд үзүүлж байгаа цахим үйлчилгээ, цахим системүүдийн 90 орчим хувь нь бол Дата төвийн дэд бүтцээс бараг шууд хамааралтай ажиллаж байна. Яг цахим үндэстэн болох суурь дэд бүтцийг бэхжүүлэх чиглэлд бол хамгийн тулгамдаж байгаа асуудал бол энэ төсөв мөнгөтэй холбоотой асуудал байгаа. Өнөөдөр бол төсөв хэлэлцэж байгаатай холбоотойгоор Дата төв бол нийтдээ 6.4 тэрбум төгрөгийн төсөвтэй. Үүнээс 2.4-ийг нь улсын төсвөөс, 3.8 тэрбум төгрөгийг бид нар өөрсдийн орлогоос бүрдүүлдэг ийм төсөвтэй байгууллага. Энэ жилийн төсөв дээр бол Дата төвийн төсөв болон хөрөнгө оруулалт дээр ямар нэгэн зардал нэмэгдээгүй. Бид нар төсвийн саналаа бол 4.4 тэрбум төгрөгөөр буюу улсын төсвөөс санхүүжих орлогоо 1.8 тэрбум төгрөгөөр нэмэгдүүлэх ийм санал өгсөн. Шалтгаан нь бол сүүлийн жилүүдэд ковид нөхцөл байдал, дээрээс нь энэ цахим үндэстэн болох цахим шилжилт эрчимтэй хийгдэж байгаатай холбоотойгоор Үндэсний дата төвийн өөрийн орох орлого буурч байгаатай холбоотойгоор ийм санал өгсөн байгаа. Бид нар энэ 2.6 тэрбум төгрөгийг бол ажилчдын цалин хангамж болон урсгал зардалд улсын төсвөөс тавьсан зардлаа зарцуулдаг. 3.8 тэрбум төгрөгийг бол бид нар өөрийн орлогоос олоод, тэрийгээ бол Үндэсний дата төвийн сервер, тоног төхөөрөмж support, лицензийн төлбөрөөр дамжуулаад энэ төрийн үйлчилгээ хүргэж байгаа бүх байгууллагуудад хүртээж байна гэж ойлгож болно. Ерөнхийдөө бид энд 3.8 тэрбум төгрөгийг яаж олдог вэ гэх юм бол үндсэн орлого болон түц машины орлого, сүүлд нэмэх нь энэ хур системийн орлогоос энэ орлогыг бүрдүүлдэг байгаа.

2021 оны 9 сарын байдлаар бол Үндэсний дата төвийн орлого төсөв бүрдүүлэлт бол 1.8 тэрбум төгрөгөөр тасарсан байгаа. Шалтгаан нь бол мэдээж хур систем маш эрчимтэй хэрэгжиж байна. Төр хувийн хэвшлийн байгууллагууд идэвхтэй ашиглаж байна. Банкнууд энэ системийг ашигласнаар бол зардал буурч байна. Түц машинаас авах орлогын хэмжээ буурч байна. Мөн и-монголиа систем хэрэглэгчдэд нэвтэрснээр бол мөн энэ төсвийн хэрэглээ өмнөх жилүүдийнхээс бол 60-70 орчим хувиар буурсан байгаа. Тэгэхээр энэ бол дата төвийн дэд бүтцийн тоног төхөөрөмж support лицензийн төлбөрийг төлөх боломж бол тэр хэрээрээ багасаж байна гэж ойлгож болно.

Тэгэхээр бид энэ ирэх оны төсвийн саналдаа бол улсын төсвөөс олох тавих орлогоо ингээд нэмэгдүүлж өгөөч гэсэн ийм саналыг бол өгсөн байгаа. Харамсалтайгаар бол.../минут дуусав/

**Н.Учрал:** Тийм санал хаана өгсөн юм бэ? Харилцаа холбоо, мэдээллийн технологийн газар болон Засгийн газрын Хэрэг эрхлэх газарт.

 **Н.Учрал:** Танай агентлаг чинь ийм санал бол Их Хурлын Байнгын хороонд бол өгөөгүй шүү. Тэгэхээр агентлагийн санал чинь ч ирээгүй. Энэ талаар мэдээлэл гишүүдэд огт байхгүй байна шүү дээ. Тэгэхээр бид нар бол энэ дэгийнхээ дагуу нэг төсвөөс нь хасаад нөгөө дээр нь нэмэгдүүлэх ёстой. Тийм боломж байхгүй байна. Ийм мэдээлэл байхгүй. Танай агентлаг ч ийм санал өгөөгүй мэдэхгүй байна. Тэгэхээр та нарыг бол дэд бүтэц нь бэлэн юм байна гэж ойлгож л бид нар хууль батлах гэж байна шүү дээ. 4, 5 хууль. Тэгээд та нар хэрэгжүүлээ л гэж шаардана. Тэгэхээр ингээд төсөв хэлэлцэж байгаа үед уг нь ийм шийдэх ёстой асуудал байсан бол бид нар шийдээд явах ёстой шүү дээ. Төрийн үйлчилгээг цахимжуулж байгаа үндсэн энэ дэд бүтцийг хэрэгжүүлж байгаа байгууллага нь төсөв мөнгө хангалттай биш гээд сууж байгаа байхгүй юу. Тийм бол тэр и-монгол академиас нь хэлийг аваад энэ дээр нэмэх ядаж шаардлагатай шүү дээ. Ойлгомжгүй байгаа байгууллагаас нь нэг аравны хэдийг аваад энд нь нэммээр байна шүү дээ уг нь болдог бол.

Тэгээд тийм үндэслэл шаардлагаа хэлээгүй. Бид нарт мэдээлэл алга байна. Тэгээд ажлын хэсэг дээр саналаа өгөөрэй. Төсвийн байнгын хороонд.

Байнгын хорооны хуралдаанаар хэлэлцэх асуудлыг хэлэлцэж дууслаа. Монгол Улсын 2022 оны Төсвийн тухай хуулийн төслийн 2 дахь хэлэлцүүлгийг хэлэлцэж дууслаа.

Тэгээд 2022 оны төсвийн төслийн Инновац, цахим бодлогын байнгын хорооны танилцуулгыг Төсвийн байнгын хороонд Ундрам гишүүн танилцуулна.

Инновац, цахим бодлогын байнгын хорооны хуралдаанаар хэлэлцэх асуудал дууссан тул хуралдаан хаасныг мэдэгдье. Гишүүдэд баярлалаа. Ажлын хэсгийг гишүүдэд баярлалаа.

ДУУНЫ БИЧЛЭГЭЭС ХУРАЛДААНЫ

ДЭЛГЭРЭНГҮЙ ТЭМДЭГЛЭЛ

БУУЛГАЖ, ХЯНАСАН**:**

ШИНЖЭЭЧ Э.СУВД-ЭРДЭНЭ